বিএনপি’র কতিপয় নেতা-কর্মী যাই ভাবুন বা বলুন না কেন, ষষ্ঠ কাউন্সিলের পর গত এক বছরে দলটি যে এক কদমও সামনে এগোতে পারেনি সেটা বলা অসঙ্গত হবে না। কেননা, গত বছরের ১৯ মার্চের কাউন্সিলের আগে পরে বিএনপির শীর্ষস্থানীয় নেতারা যেসব কথা বলেছিলেন, পরবর্তীতে সেগুলোর বাস্তব প্রতিফলন কাজকর্মে দেখা যায়নি। কেউ বলেছিলেন- ‘ষষ্ঠ কাউন্সিলের পর বিএনপি ফিনিক্স পাখির মতো উঠে দাঁড়াবে’ আবার কেউ বলেছিলেন ‘এবার বিএনপির নতুন যুগের সূচনা হবে।’ আর পর্যবেক্ষকরা মন্তব্য করেছিলেন- ষষ্ঠ কাউন্সিলের পর বিএনপি আবার ঘুরে দাঁড়াবে। কিন্তু বাস্তবে তা হতে দেখা যায়নি। কেন হয়নি সে বিষয়ে বিস্তারিত ব্যাখ্যার প্রয়োজন আছে বলে মনে হয় না। মূলত যে স্থবিরতা বিএনপিকে বেশ কয়েক বছর ধরে গ্রাস করেছে তা থেকে বেরিয়ে আসতে না পারায় দলটির নেতা কর্মী সমর্থকরা ক্রমেই হতাশ হয়ে পড়ছেন। বিএনপি নেতৃত্ব তা স্বীকার না করলেও বাস্তবতা এটাই।